
<סדר היום:>
<שינויים בתקציב לשנת 2014>
נכחו:

<חברי הוועדה:> 
ניסן סלומינסקי – היו"ר
משה גפני

בועז טופורובסקי

יצחק כהן

דב ליפמן

שמעון סולומון

עפר שלח

סתיו שפיר

<מוזמנים:> 
	אורנה הפנר
	–
	מנהלת תקציבים שע"מ, משרד האוצר

	דורון סמיש
	–
	אגף התקציבים, משרד האוצר

	מיכל גלברט
	–
	רפרנטית מו"פ והשכלה גבוהה, אגף התקציבים, משרד האוצר

	חביב קטן
	–
	משרד המדע

	מיכאל נתיב
	–
	המשמר החברתי


<ייעוץ משפטי: >
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<שינויים בתקציב לשנת 2014>
<היו"ר ניסן סלומינסקי:>
אני פותח את ישיבת ועדת הכספים.
פנייה מספר 294.

<יצחק כהן:>
הצעה לסדר. אפשר להזמין את ראש ה-ות"ת לדיון בוועדה לגבי ההרכב, על הרעיונות שלו, על הפלטפורמות?

<היו"ר ניסן סלומינסקי:>
בשמחה.

<יצחק כהן:>
נראה לי שה-ות"ת הוא אקס טריטוריה. הוא עושה מה שהוא רוצה, כמה שהוא רוצה ואיפה שהוא רוצה.

<היו"ר ניסן סלומינסקי:>
לא. יש להם כללים. 

<יצחק כהן:>
אפשר להזמין אותו לוועדה לדיון פתוח?

<היו"ר ניסן סלומינסקי:>
נעשה את זה פעם.

<יצחק כהן:>
כדי לשמוע את הרעיונות שלו.

<עפר שלח:>
כל פעם שאומרים להם משהו, הם צועקים שזאת התערבות פוליטית באקדמיה.

<יצחק כהן:>
אני דבר על הורגים.

<היו"ר ניסן סלומינסקי:>
לא רק זה. הם הורגים את המכללות.

<יצחק כהן:>
את הפלטפורמות, את המכללות, כל מה שטוב. אני מאוד מבין שהוא רוצה לעזור לאוניברסיטאות, אבל לא על חשבון.

<בועז טופורובסקי:>
על מי אתה מדבר?

<יצחק כהן:>
על ה-ות"ת. טרכטנברג.

<בועז טופורובסקי:>
למה? מה קרה?

<יצחק כהן:>
לא קרה כלום. זאת הבעיה. הוא עושה מה שהוא רוצה.

<היו"ר ניסן סלומינסקי:>
עכשיו להזמין את טרכטנברג, באמת תהיה התערבות פוליטית.

<יצחק כהן:>
לא. הוא ירד מזה.

<היו"ר ניסן סלומינסקי:>
הוא ירד מהרשימה של כחלון?

<יצחק כהן:>
הוא לא עלה. עזוב פוליטיקה. כשהציעו לי, אמרו שאני אהיה אחד מעליו.

<יצחק כהן:>
אפשר להזמין אותו?

<היו"ר ניסן סלומינסקי:>
נזמין אתו. מסכים אתך.

<יצחק כהן:>
הוא עושה מה שהוא רוצה. יושב שם איזה סגן שאני לא יודע איך קוראים לו. זה לא יאמן. כאילו זאת מדינה בתוך מדינה. תעבירו את הדברים.

<בועז טופורובסקי:>
אני בעד. הוא עושה לפי חוק.

<יצחק כהן:>
זאת השאלה. בוא נשמע את זה. שיעדכן אותנו מכוח איזה חוק הוא פועל.

<בועז טופורובסקי:>
אני בעד שיהיה דיון. יש לו עשרה מיליארד שקלים.

<יצחק כהן:>
מילא היו תוצאות לאוניברסיטה העברית. הפקולטה הכי חשובה בכלכלה, היא בגירעון של מיליארדים.

<בועז טופורובסקי:>
הרבה יותר חרדים לומדים בהשכלה הגבוהה.

<יצחק כהן:>
לא כדאי לכם שהם ייכנסו. הם ימחקו אתכם.

<היו"ר ניסן סלומינסקי:>
רבותיי, בואו נתחיל.

פנייה מספר 294.

<קריאה:>
אפשר להתחיל לפי הסדר, מ-199?

<היו"ר ניסן סלומינסקי:>
הסדר שלנו כנראה קצת שונה משלכם. 

<יצחק כהן:>
סיכמנו שכבודו מזמין את כבודו?

<היו"ר ניסן סלומינסקי:>
כן. אני אזמין.

פניות לוועדה  מספר 297 ו-309. לגבי התחבורה אין רפרנט. נחכה שהוא יבוא.

פניות מספר 297 ו-309.
<דורון סמיש:>
צהרים טובים. הפנייה האמורה היא ביחידת שע"מ. יחידת שע"מ היא היחידה האמונה על פיתוח המחשוב ברשות המסים. זה תקציב  שמתנהג קצת כמו תקציב פיתוח. 

<היו"ר ניסן סלומינסקי:>
זאת הפנייה השלישית ברשימה. הפנייה הראשונה, רפרנט התחבורה לא נמצא.

<דורון סמיש:>
הוא במילואים.

<סתיו שפיר:>
הוא לא יהיה היום?

<דורון סמיש:>
אני לא יודע אם יגיע מישהו אחר במקומו.

<היו"ר ניסן סלומינסקי:>
נתקדם.

<דורון סמיש:>
הפנייה האמורה היא פנייה ביחידת שע"מ. יחידת שע"מ היא היחידה האמונה על פיתוח מערכות המחשוב של רשות המסים. אלה מערכות עתירות תקציב ולעתים קשה קצת לתכנן בדיוק את התקציב. אני אתן דוגמה. מערכת ה-BI שתוכננה להיבנות בשע"מ התחילה להיבנות והתגלה שאחד המוצרים שהשתמשו בו לקריאת הנתונים ב-BI לא מתאים למערכות ולכמות הנתונים שקיימת ברשות המסים, דבר שעיכב את הפרויקט בסדר גודל של חצי שנה. בהתאם לכך אנחנו מתקצבים את שע"מ, אנחנו סוגרים אתם תקציב לפרויקטים ומתקצבים בהתאם לביצוע בפועל.

<יצחק כהן:>
מה עם הגיבוי שלהם? אין להם גיבוי.

<דורון סמיש:>
יש גיבוי. זה אחד הפרויקטים שמצוינים כאן בפנייה, DRP. הוא בשלבים סופיים. האתר כבר הוקם.

<יצחק כהן:>
היום הם מגובים?

<אורנה הפנר:>
האתר כבר קיים.

<דורון סמיש:>
הם כבר מגובים. עדיין עושים ניסויים אחרונים. אורנה תוכל להרחיב.

התקציב בו מדובר לשני הפרויקטים עליהם דיברתי – BI ו-DRP – פלוס פרויקט VDI וקריאת נתונים מהאינטרנט כדי להשלים את המידע על הנישום, מדובר על שלושים מיליון שקלים.

כמו כן יש כאן שני עובדים שבג"ץ הכריע לקלוט אותם לשירות המדינה ולכן מעבירים שני תקנים על מנת שיהיה אפשר לקלוט אותם.

<יצחק כהן:>
תרחיב על הגיבוי כי עד כמה שידוע לי, הם היו חשופים לגמרי ולא היה להם גיבוי. מה קורה היום?

<אורנה הפנר:>
אני משע"מ. אני התקציבאית של שע"מ. לנושא הגיבוי. כבר קיים אתר לגיבוי והוא נמצא - - -

<יצחק כהן:>
אל תגידי. זה סודי.

<אורנה הפנר:>
באיזשהו מקום. הנתונים של שע"מ כבר מגובים והם כבר נמצאים שם און-ליין כל יום, מה שלא היה בזמנך. מה שנותר לעשות זה לאפשר  למערכת הזאת, לאתר הגיבוי, לעבוד במקום שע"מ. זאת אומרת, אם קרה איזה אסון ביחידה עצמה, כל השאילתות, כל הדברים שמופעלים ברשות המסים עוברים לעבודה משם.

<היו"ר ניסן סלומינסקי:>
כמו גנרטור.

<אורנה הפנר:>
זה השלב השני של הפרויקט. הוא כבר לא צריך תשתיות אלא תכנות וניסויים. זה השלב בו אנחנו נמצאים בו היום.

<משה גפני:>
מהי ההעברה של כמעט 27 מיליון שקלים מהרזרבה לעמידה במגבלה הפיסקלית?

<דורון סמיש:>
כמו בסוף כל שנה, אגף התקציבים עובר על תקציב המדינה ומאתר את היתרות ומעביר.

<משה גפני:>
את זה אני יודע. אני יודע מה אתם עושים.

<דורון סמיש:>
זאת רזרבה שקיימת כל שנה.
<משה גפני:>
יש רזרבה בעמידה במגבלה הפיסקלית?

<דורון סמיש:>
כן.

<משה גפני:>
מה סכום הרזרבה?

<היו"ר ניסן סלומינסקי:>
37 מיליון.

<דורון סמיש:>
זה משתנה.

<היו"ר ניסן סלומינסקי:>
כתוב 37 מיליון.

<משה גפני:>
זה לא יכול להיות. צריכה להיות רזרבה הרבה יותר גדולה.

<דורון סמיש:>
אתה מדבר על משרד ראש הממשלה.

<יצחק כהן:>
לכל משרד יש רזרבה? זה משהו חדש.

<דורון סמיש:>
בכל סעיף תקציבי יש רזרבה.

<משה גפני:>
זה שאתם מורידים עשרה מיליון שקלים מחברי הממשלה, זה בסדר.

<דורון סמיש:>
אלה תתי ביצוע.

<היו"ר ניסן סלומינסקי:>
כי יש עכשיו שר אחד פחות מהתנועה.

<קריאה:>
יש הרבה יותר.

<היו"ר ניסן סלומינסקי:>
עדיין תראה שיש לשכות של סגני שרים שלא קיימים והכספים זורמים.

<דורון סמיש:>
לכל סעיף תקציבי יש כמה משרדים ויש אחד לכולם.

<יצחק כהן:>
ממתי הדבר הזה?

<דורון סמיש:>
לדעתי מאז עשרות שנים.

<היו"ר ניסן סלומינסקי:>
מי בעד אישור פניות מספר 297 ו-309?

הצבעה

בעד – רוב

נגד - מיעוט
פניות 297 ו-309 אושרו
<היו"ר ניסן סלומינסקי:>
הפניות אושרו. בהצלחה.

פנייה מספר 311 ו-312.

<מיכל גלברט:>
אגף התקציבים במשרד האוצר. הפנייה נועדה להעביר תשעה מיליון ו-678 אלף שקלים בהוצאה ובהרשאה להתחייב במשרד המדע ל-ות"ת. זה לטובת פורום תלם שזה בעצם פורום תשתיות מחקר לאומיות לתכנית של מדעי המוח, תכנית שמתקיימת במשך מספר שנים ושותפים לה מספר משרדים.

<היו"ר ניסן סלומינסקי:>
מי מעביר למי?

<מיכל גלברט:>
משרד המדע מעביר ל-ות"ת. הגוף המבצע הוא ה-ות"ת.

<היו"ר ניסן סלומינסקי:>
ות"ת, הכוונה היא אוניברסיטאות.

<יצחק כהן:>
השכלה גבוהה.

<היו"ר ניסן סלומינסקי:>
כי אני יודע שיש בכמה אוניברסיטאות יחידות מיוחדות. בבר אילן יש מבנה מיוחד שעוסק.

<משה גפני:>
כנראה מדובר על מחקר מיוחד.

<עפר שלח:>
כתוב. זה מחקר ספציפי.

<סתיו שפיר:>
למה זה עובר עכשיו, באמצע השנה, ולא מתוכנן מראש?

<מיכל גלברט:>
זה פרויקט שנמשך מספר שנים וההעברות הן בהתאם לקצב הביצוע.

<יצחק כהן:>
זה חלק מהתקציב של הפרויקט הזה?

<מיכל גלברט:>
כן. זאת העברה ממשרד המדע. חוץ מזה שותפים מפע"ת, משרד האוצר.

<היו"ר ניסן סלומינסקי:>
מה סכום כל הפרויקט כולו?

<חביב קטן:>
אני ממשרד המדע. זאת לא העברה של כל הפרויקט. הפרויקט התחיל ב-2013. ההסכם בגינו נחתם ב-2012. מכיוון שהתחיל להיות איזשהו ביצוע אבל  החלוקה התקציבית נקבעה בזמנו בהתאם לאישור תקציב המדינה לשנת 2013, למעשה לא תוקצב בבסיס התקציב כי החלוקה התקציבית הסופית נקבעה ואושררה רק לאחר מעבר תקציב המדינה לשנים 2012-2014. 

<יצחק כהן:>
מה היקף הפרויקט?

<חביב קטן:>
64 מיליון ו-516 אלף שקלים.

<היו"ר ניסן סלומינסקי:>
זה כל הפרויקט.

<יצחק כהן:>
זה לא עבר את ועדת המדע בכנסת? לא יכול להיות.

<חביב קטן:>
לפי דעתי זה נסקר כחלק מפעילות משרד המדע בוועדת המדע.

<יצחק כהן:>
משה, עקפו אותך.

<היו"ר ניסן סלומינסקי:>
יהיו עכשיו העברות נוספות לאותו נושא. נכון?

<מיכל גלברט:>
לשנה הזאת הועבר כבר הכסף על ידי הגורמים האחרים.

<היו"ר ניסן סלומינסקי:>
היום יש לנו עוד העברות. לא?

<מיכל גלברט:>
של משרד המדע? כן.

<היו"ר ניסן סלומינסקי:>
יש תשעה מיליון. חוץ מזה היום יש לנו עוד העברות לאותו נושא?

<מיכל גלברט:>
לא.

<חביב קטן:>
לאותו נושא, לא.

<היו"ר ניסן סלומינסקי:>
עדיין יצטרכו להעביר עוד העברות או שזאת העברה אחרונה?
<מיכל גלברט:>
לא לפני שנה הבאה. לא השנה אלא בשנה הבאה.

<סתיו שפיר:>
לפי מה נקבע קצב ההתקדמות בפרויקט הזה?

<חביב קטן:>
לפי הביצוע בפועל שלנו עם אוניברסיטאות ודוח ביצועים מדעיים שמוגשים לתלם ול-ות"ת.

<סתיו שפיר:>
זאת אומרת, הם מבצעים ורק אחר כך אתם מעבירים את הכסף?

<חביב קטן:>
נכון. הם מבצעים, מגישים דוח ביצוע מדעי ותקציבי. אנחנו עוברים עליהם, גם מבחינה מדעית.

<סתיו שפיר:>
בזמן שהם מבצעים, אין להם את הכסף?

<חביב קטן:>
ות"ת נותן להם מימון ביניים. ות"ת נותן להם איזשהו מימן.

<משה גפני:>
יש אוניברסיטה מוגדרת שעושה את זה?

<חביב קטן:>
לא. זה מפוזר בכמה אוניברסיטאות.

<היו"ר ניסן סלומינסקי:>
יש מרכזי מוח שגם משלב כמה מחלקות ביחד - כלומר, פיזיקה, ביולוגיה וכולי – לאותו מבנה והם עובדים ביחד כי כך עובד המוח וזה תורם מאוד לעניין.

<יצחק כהן:>
אם אתם צריכים מתנדבים לפרויקט, תנסו קודם בממשלה.

<היו"ר ניסן סלומינסקי:>
התכוונת כשפני ניסיון. לא כחוקרים.

מי בעד אישור פניות מספר 311 ו-312?

הצבעה

בעד –  רוב
נגד –  מיעוט
פניות מספר 311 ו-312 אושרו

<היו"ר ניסן סלומינסקי:>
הפניות אושרו. בהצלחה. זה פרויקט חשוב.

<משה גפני:>
הנה, גם בהעברה הבאה יש.

<היו"ר ניסן סלומינסקי:>
אני יודע. לכן שאלתי כי אני זכרתי שיש.

<יצחק כהן:>
משה, אני במקומך הייתי שוקל להיפגע כי זה לא עבר את הוועדה שלך.

<משה גפני:>
נכון.

<היו"ר ניסן סלומינסקי:>
פניות מספר 313 ו-316.

<מיכל גלברט:>
ריכזנו את כל הפניות ביחד שקשורות למשרד המדע ובדברי ההסבר מפורטות כל ההוצאות.

<בועז טופורובסקי:>
הראשון הוא מה שכרגע אישרנו.

<מיכל גלברט:>
כן. גם זה נמצא בדברי ההסבר.

<יצחק כהן:>
למה זה לא באותה פנייה?

<מיכל גלברט:>
מכיוון שבמערכת התקציב לא ניתן לעשות במינוס הרשאה להתחייב בזמן שמשרדים אחרים מעבירים כספים למשרד המדע והיה צורך לפצל בין הפניות. 

<יצחק כהן:>
כבר אישרנו את זה. למה את מביאה את זה שוב?

<חביב קטן:>
זה מופיע רק בדברי ההסבר באופן כפול בגלל שיש איזשהו פגם במערכת הפניות התקציביות של אגף התקציבים.

<משה גפני:>
בפנייה עצמה אין את הכסף הזה?

<חביב קטן:>
בפנייה אין את הכסף. הוא עובר פעם אחת בפנייה הקודמת.

<מיכל גלברט:>
ריכזנו בדברי ההסבר את כל ההעברות שקשורות למשרד המדע. בפנייה הכספית עצמה זה מופרד לכמה פניות, כמו שאתם יכולים לראות. גם לדוגמה תקן שעובד מפרויקט להבה ממשרד האוצר, זאת פנייה נפרדת.

<קריאה:>
בחרתם שם טוב.

<היו"ר ניסן סלומינסקי:>
תסבירו ואנחנו לפרוטוקול נאמר שסעיף 1 הוא רק לצורך הריכוז אבל לא לצורך העברה כספית כי היא הייתה לפני דקה.

<סתיו שפיר:>
יש כאן פניות שהן מאוד שונות.

<היו"ר ניסן סלומינסקי:>
תסבירו מה זה סעיף 2.

<מיכל גלברט:>
יש העברה של שניים וחצי מיליון שקלים ממשרד המדע ל-ות"ת בגין מלגות פר"ח, מלגות לסטודנטים. אלה מלגות מאוד ידועות ובתחום הזה משרד המדע משתתף.

<יצחק כהן:>
יש לכם מושג אם הסטודנטים החרדים גם הם כלולים בפר"ח?

<חביב קטן:>
הפרויקט עצמו מתופעל על ידי ות"ת. אני לא יודע.

<יצחק כהן:>
אולי תשאל את ות"ת. אני מגיש שאילתה באמצעותך ל-ות"ת.

<חביב קטן:>
אני אשמח.

<מיכל גלברט:>
אם יש סטודנטים במוסדות.

<יצחק כהן:>
לא, הם לא מקבלים.

<חביב קטן:>
למיטב ידיעתי, התכנית פתוחה לכל מי שניגש אליה.

<יצחק כהן:>
אתה יכול לתת לי תשובה מסודרת?

<משה גפני:>
התשובה  היא לא. התשובה היא שמי שנמצא ב-ות"ת, נמצא.

<היו"ר ניסן סלומינסקי:>
אתם שואלים שתי שאלות.

<יצחק כהן:>
אותה שאלה.

<היו"ר ניסן סלומינסקי:>
ר' יצחק שואל על סטודנטים חרדים ואתה שואל על כאלה שהם לא סטודנטים.

<משה גפני:>
שגם הם נמצאים באותו דבר. 

<היו"ר ניסן סלומינסקי:>
תעשה בדיקה.

<יצחק כהן:>
בפרויקטים של ות"ת, מה קורה עם הסטודנטים החרדים. אפשר לקבל תשובה מסודרת?

<משה גפני:>
לפני כן, קריאת ביניים. פרויקט פר"ח הוא פרויקט רציני מאוד לחנוך תלמידים ותלמידים עם קשיי למידה וכולי, היה לכולם. מה שקרה זה שלפני שנתיים המוסדות להשכלה גבוהה העבירו את זה ל-ות"ת,  ואז נפלו הסטודנטים או הסטודנטיות החרדיים שנמצאים במוסדות החרדים. הם נפלו מכיוון שהם לא ב-ות"ת אבל הם באותו פרויקט. אז היה צריך לתקצב אותם בנפרד. התקצוב בנפרד גורם הרבה מאוד קשיים. עכשיו למשל עוד הפעם, חסר כסף ואנשים מקבלים תשובות שליליות. הפרויקט הזה בציבור החרדי לא בוטל אבל מאוד נפגע.

<יצחק כהן:>
שיבוא לכאן טרכטנברג לדיון על ההשכלה הגבוהה, נשאל גם את השאלות האלה.

<משה גפני:>
הוא ייתן לך תשובה.

<היו"ר ניסן סלומינסקי:>
הוא  יגיד לך מה הוא יכול לעשות אם הם לא שייכים ל-ות"ת.

<יצחק כהן:>
הם שייכים ל-ות"ת.

<היו"ר ניסן סלומינסקי:>
הבעיה היא שלנו ולא של טרכטנברג.

<יצחק כהן:>
לא. הבעיה היא של טרכטנברג. 

<משה גפני:>
מה זה פרויקט פר"ח במדע?

<חביב קטן:>
פרויקט פר"ח במדע נועד לתגבר מדעים מדויקים, את החונכות בנושאים הספציפיים האלה במדעים מדויקים באנגלית שנכון להיום אין יותר מדי מענה במסגרת התכנית של פר"ח. משרד המדע רוצה לתגבר.

<סתיו שפיר:>
מה זאת אומרת אין יותר מדי מענה? לתכנים הספציפיים האלה?

<חביב קטן:>
אנחנו מבקשים שיינתן תגבור לתכנים האלה.

<סתיו שפיר:>
הם מקבלים את הכסף בתחילת השנה או שהם עושים את המלגה ורק בסוף מקבלים את הכסף?

<מיכל גלברט:>
ות"ת מעבירים את הכסף בתחילת השנה. כמובן שהסטודנטים מקבלים אותו בשתי פעימות, פעם אחת באמצע השנה ופעם אחת בסוף השנה. כלומר, העניין המימוני כאן הוא פחות בעייתי.

<סתיו שפיר:>
למה אתם מעבירים את הכסף בסוף השנה?

<מיכל גלברט:>
יש פעימה שצריכה להיות.

<סתיו שפיר:>
אבל אתם יודעים מה יהיה מספר הסטודנטים. למה לא להעביר אותו בהתחלה? הרי נכנסים לתכנית הזאת ומתקבלים אליה לפי מכסה סגורה.

<חביב קטן:>
שנת לימוד אקדמית.

<מיכל גלברט:>
צריך להעביר בגין שנת הלימודים תשע"ה.

<היו"ר ניסן סלומינסקי:>
היא התחילה לפני שלושה שבועות.

<סתיו שפיר:>
שנת הלימודים מתחילה בתאריך קבוע ואתם צופים שהיא תתחיל כבר כשאתם כותבים את התקציב.

<חביב קטן:>
לא. הפרויקט הזה היה בדיון בינינו לבין ה-ות"ת במהלך שנת התקציב. לא ידענו עליו מבעוד מועד. מכיוון ששנת הלימודים התחילה רק לאחרונה - - -

<סתיו שפיר:>
פר"ח זה פרויקט ישן.

<חביב קטן:>
נכון, אבל התגבור הספציפי שלנו לתחומים האלה נולד באמצע השנה הזאת ולא לפני בניית התקציב, במיוחד שבניית התקציב נעשתה אי שם ב-2013. 

<סתיו שפיר:>
אתם מעבירים להם עכשיו כסף בשביל כל השנה או רק בשביל כמה חודשים? בעצם רק עד עכשיו.

<חביב קטן:>
עבור כל השנה. 

<סתיו שפיר:>
עד אמצע 2015.

<חביב קטן:>
נכון.

<סתיו שפיר:>
אז בתקציב 2015 כבר יעבור התקציב עבור כל שנת הלימודים הבאה?

<חביב קטן:>
נכון לעכשיו אין לנו אתם שיתוף פעולה לשנת 2015. אנחנו מעוניינים לבחון איך שיתוף הפעולה הנוכחי יצליח.

<סתיו שפיר:>
אז אתם לא מכניסים את זה לתקציב 2015.

<חביב קטן:>
אנחנו לא יודעים אם זה יהיה קיים. אנחנו רוצים לראות את הצלחת הפרויקט.

<סתיו שפיר:>
אני מבינה. זה אומר שזה לא בתקציב 2015.

<חביב קטן:>
זה לא מופיע בתקציב 2015.

<סתיו שפיר:>
זה יבוא עוד פעם בהעברה תקציבית בשנה הבאה.

<חביב קטן:>
אנחנו לא יודעים להגיד דבר כזה.

<מיכל גלברט:>
במידה ויוחלט שזה יועבר, אז כן.

<סתיו שפיר:>
לא חבל לעבוד כך? אתם יודעים שתכנית מתקיימת, אי אפשר לקבל החלטות כשעובר התקציב?

<מיכל גלברט:>
זאת תכנית חדשה.

<חביב קטן:>
אנחנו כמשרד לא רוצים לתקצב תכנית קיימת שאנחנו לא יודעים מה המסקנות שלנו או כמה היא הייתה מוצלחת. אנחנו מעדיפים לעשות הסקת מסקנות, לראות שאנחנו לא סתם שולחים את הכספים של הציבור ובמידת הצורך נבוא ונסביר למה אנחנו עושים את ההעברה שנה אחרי שנה.

<היו"ר ניסן סלומינסקי:>
מה זה סעיף 3?

<בועז טופורובסקי:>
לפני כן. איפה ההעברה? אני לא רואה את ההעברה של פר"ח. איפה היא?

<משה גפני:>
בדברי ההסבר.

<בועז טופורובסקי:>
איפה היא בתכל'ס?

<מיכל גלברט:>
בפנייה 319.

<משה גפני:>
אבל שם הסכום הוא 998 אלף שקלים.

<מיכל גלברט:>
בגלל שסעיף 2, 3 ו-4 אלה שלוש העברות בין משרד המדע ל-ות"ת ולכן אחת מקזזת את השנייהף.

<משה גפני:>
האמת היא שלא הבנתי כלום.

<היו"ר ניסן סלומינסקי:>
תסבירי ואחר כך נראה איך זה מסתדר.

<משה גפני:>
רגע. שואל בועז טופורובסקי שאלה פשוטה. יש העברה בדברי ההסבר של שניים וחצי מיליון שקלים ממשרד המדע  ל-ות"ת עבור פרויקט פר"ח. איפה זה מופיע בפנייה?

<מיכל גלברט:>
סעיף 2, 3 ו-4, כל שלושת הפניות האלה.

<משה גפני:>
בסדר. הבנתי. בפנייה הבאה כתוב שהפנייה היא 988 אלף שקלים ולא שניים וחצי מיליון שקלים מהמדע ל-ות"ת אלא מה-ות"ת למדע ולא אותו סכום.

<מיכל גלברט:>
אני אפרט.

<היו"ר ניסן סלומינסקי:>
היא אומרת שזה כולל את שלושת הסעיפים האלה.

<משה גפני:>
לא.

<מיכל גלברט:>
כן.

<היו"ר ניסן סלומינסקי:>
זה מה שהיא אומרת.

<מיכל גלברט:>
אני מסבירה.

<היו"ר ניסן סלומינסקי:>
לכן אמרתי שהיא תסביר את שלושתם ואז נראה היכן הם נמצאים. תסבירי גם מה זה סעיף 3.

<מיכל גלברט:>
אני אסביר איך הגענו ל-988 אלף כי בעצם אם מחברים את סעיפים 2, 3 ו-4, שזאת העברה של שניים וחצי מיליון שקלים, ממשרד המדע ל-ות"ת, שלושה מיליון ו-88 אלף שקלים מ-ות"ת למשרד המדע, ו-400 אלף אלפי שקלים, אם מקזזים את ההעברות האלו, זה יוצא 988 אלף שקלים.

<משה גפני:>
אני לא מבין את ההעברות האלה. אני מצטער. 

<סתיו שפיר:>
למה אתם צריכים להעביר?

<עפר שלח:>
אם אני מבין נכון, אלה שלושה סעיפים שונים ביחסים בין ה-ות"ת למשרד המדע. הסך הכול שלהם יוצא 988 אלף שקלים.

<משה גפני:>
המספרים לא מסתדרים לי.

<מיכל גלברט:>
מעבירים בשלוש פעימות שונות. כלומר, שניים וחצי מיליון לכאן - - -

<עפר שלח:>
3,088 פחות 2,500. נשארנו ב-588, ועוד 400, זה 988.

<מיכל גלברט:>
יכולנו להפריד את זה לשלוש פניות שונות שכל אחת מהן מדברת על הסכום הזה. כמובן שאין טעם שהכסף ילך למשרד המדע ויחזור.

<משה גפני:>
מה זה קרן GIF?

<חביב קטן:>
קרן משותפת לממשלת גרמניה וממשלת ישראל לצורך מחקרים.

<משה גפני:>
זה קשור במשהו לעניין של פרויקט פר"ח?

<חביב קטן:>
לא. 

<סתיו שפיר:>
רגע. לא שמענו אותו.

<חביב קטן:>
קרן GIF היא קרן ישראלית-גרמנית למימון מחקרים, שיתוף פעולה של שתי הממשלות.

<סתיו שפיר:>
איזה מחקרים?

<חביב קטן:>
מחקרים בתחום המדע.

<סתיו שפיר:>
מחקרים בתחום המדע. איזה מחקרים?

<חביב קטן:>
הקרן מוציאה קולות קוראים בנושאים מדעיים שונים -  מדעי הרפואה, מדעי המוח, מדעי החיים – מגוון נושאים שהקרן ממממנת. יש הסכם שנחתם בשנת 2014 לאחר אישור התקציב בין משרד האוצר, ה-ות"ת ומשרד המדע שמתקצב את הקרן. בבסיס תקציב 2015 הנושא כבר מתוקצב מבעוד מועד כדי לא לבוא לכאן עם עוד העברות נוספות.

<סתיו שפיר:>
תסתכלו מה אתם עושים כאן. 9.6 מיליון אתם מעבירים ממשרד המדע ל-ות"ת. 2.5 משרד המדע ל-ות"ת. 3.6 אתם מעבירים מה-ות"ת למשרד המדע. 400 אלף אתם מעבירים מה-ות"ת למשרד המדע. זה ממש מצחיק.

<חביב קטן:>
זאת אכן פנייה שמאגמת הרבה משאבים, אבל שוב, כל מה שהוא רב שנתי ואנחנו יודעים מראש שהוא יהיה בתקציב 2015, כבר הוכנס לבסיס התקציב לשנת 2015 כדי להימנע מלהגיע לכאן ולהסדיר את חוק התקציב בצורה האופטימלית.

<סתיו שפיר:>
כל ההוצאות הרב-שנתיות כאן נמצאות בבסיס התקציב?

<חביב קטן:>
כן. לדוגמה, קרן GIF, שיש הסכם חתום גם לשנת 2015, הנושא כבר קיים.

<סתיו שפיר:>
אם כן, בשנה הבאה אין העברות כאלה.

<חביב קטן:>
כמו של GIF – לא.

<סתיו שפיר:>
לא רק של GIF. כל הדבר המתגלגל הזה, להוציא את פר"ח.

<מיכל גלברט:>
זה גם סך ההתחייבות. מלגות פר"ח זה החל השנה. יכול להיות שיהיה לזה ביקוש עודף ומשרד המדע יחליט לתקצב את זה ביותר בשנה הבאה ויכול להיות שהפרויקט לא יצלח ומשרד המדע יבחר להפסיק את המימון של הדבר הזה.

<סתיו שפיר:>
בסדר. מה לגבי סעיף 7? 2.3 מיליון שקלים ממשרד נגב וגליל על מרכזי מו"פ.

<חביב קטן:>
בשנת 2012 הייתה החלטת ממשלה שקובעת שיש לבחון את מעמדם של מרכזי המו"פ האזוריים בפריפריה הגיאוגרפית של המדינה. היה צוות שגיבש מסקנות ולאחר אימוץ המסקנות התחיל תהליך של שינוי כל מבחני התמיכה והקריטריונים להעברת הכספים. 

<סתיו שפיר:>
מה הקריטריונים?

<חביב קטן:>
היה דוח. יש דוח לגבי מספר החוקרים, כמה מחזור, סוג המחקרים שעשו, מספר הפטנטים. לדוגמה. 

<סתיו שפיר:>
כמה מרכזים כאלה יש?

<חביב קטן:>
להערכתי יש שבעה מרכזים.

<סתיו שפיר:>
איפה?

<חביב קטן:>
בגליל, במשולש, בים המלח.  זה באתר האינטרנט של המשרד ואני אשמח לתת לך את הפירוט.

<סתיו שפיר:>
אם חתמו ב-2012, למה עכשיו אתם מביאים את ההעברה הזאת?

<חביב קטן:>
ההחלטה הייתה ב-2012, גובש צוות שאימץ מסקנות. היה תהליך ארוך של שינוי מבחני התמיכה שכלל הערות ציבור. בסופו של דבר הוא הסתיים רק במהלך שנת 2014.

<סתיו שפיר:>
שלוש שנים לקח לתהליך הזה?

<חביב קטן:>
לקח לו שנתיים להיערך.

<סתיו שפיר:>
ועכשיו הם יקבלו את הכסף.

<חביב קטן:>
הם כבר התחילו לקבל את הכסף. מדובר על כספים תוספתיים מהמשרד לפיתוח הנגב והגליל שגם הוא חלק מהחלטת הממשלה והתחייב להעביר כספים. אנחנו עכשיו מכניסים את זה לאחר שינוי התבחין.

<סתיו שפיר:>
למה זה לוקח שנתיים מרגע שמקבלים החלטה ועד הרגע שמבצעים?

<חביב קטן:>
שנתיים לקח לגיבוש צוות, קיום דיונים - - -

<סתיו שפיר:>
למה? מה יכול לקחת שנתיים בדבר כזה?

<חביב קטן:>
תהליך שינוי מבחן תמיכה הוא תהליך ארוך. יש דיון עם המו"פים עצמם, דיון עם הגורמים המקצועיים, הערות ציבור, משרד המשפטים, משרד האוצר, פרסום קול קורא, הגשת בקשות. זה תהליך שלוקח המון זמן ולכן התהליך הסתיים רק בשנת 2014.
<משה גפני:>
מה הצוות הזה היה צריך לעשות?

<חביב קטן:>
הצוות דן אם המדינה בכלל צריכה לבוא ולתמוך ובאיזה ערוצים היא צריכה להעביר למרכזי המו"פ כספים. הצוות החליט שהמדינה צריכה לתגבר ולעמוד בצורה של תמיכה. היינו צריכים לכן לשנות את הקריטריונים בהתאם לדברים האלה.
<היו"ר ניסן סלומינסקי:>
את 7 הסברתם. תסבירו את 8.
<חביב קטן:>
משרד המדע היה צריך להעביר כסף למשרד הבריאות עבור פרויקט שנקרא בנק רקמות, איזשהו פרויקט תלם.

<משה גפני:>
למשרד הספורט.

<חביב קטן:>
אני אסביר הכול וזה יהיה מאוד פשוט. מכיוון שמשרד התרבות והספורט משותף באותו סעיף תקציבי ולאותו מעטה תקציבי כמו משרד המדע - - -

<היו"ר ניסן סלומינסקי:>
בזה אנחנו אשמים. היה צריך לתת תיק לפרופסור הרשקוביץ' ולכן הוציאו את המדע אבל לא הפרידו את הסעיפים. לקחו תיק חדש והשאירו את זה יחד וזה ממשיך. שני שרים על אותו תיק.

<משה גפני:>
עכשיו יש חלוקה בין פרי לבין לימור לבנת ואגף התקציבים  יודע שבסוף העניין הזה ייגמר והם משאירים. תסתכל בסעיף התקציבי במשרד המדע והספורט והתרבות.

<היו"ר ניסן סלומינסקי:>
נכון.  אני מסכים אתך.

<משה גפני:>
זה דבר חמור הדבר הזה.

<היו"ר ניסן סלומינסקי:>
אני  מסכים אתך.

<חביב קטן:>
כדי להימנע מלבוא לוועדה פעמיים, כאשר פעם אחת אנחנו מבקשים להעביר כסף למשרד הבריאות ופעם אחת מבקשים להעביר כסף ממשרד הבריאות למשרד הספורט - - -

<היו"ר ניסן סלומינסקי:>
איזה בריאות? התכוונת מדע.

<חביב קטן:>
המדע, התרבות והספורט נמצאים באותו מטה משותף, באותו סעיף תקציבי.

<משה גפני:>
איך הבריאות הגיע לזה?

<חביב קטן:>
משרד המדע היה צריך להעביר למשרד הבריאות 300 אלף שקלים עבור חלק משרד המדע בפרויקט שנקרא בנק רקמות. במקום להעביר את ה-300 אלף שקלים למשרד הבריאות ולבוא לכאן פעמיים ולבקש - - -

<משה גפני:>
תאמין לי שאם היה הגשש החיוור, היה חבל על הזמן. איפה משרד הבריאות כאן? 

<היו"ר ניסן סלומינסקי:>
עדיין לא גמרו את פרויקט המוח. חכה. לאט לאט.

<משה גפני:>
נראה לי שאני הולך לקיים על זה דיון בוועדת המדע.

<סתיו שפיר:>
מה זה השינויים הפנימיים?

<חביב קטן:>
העברות בין הסעיפים. תתי ביצוע. היה קיצוץ במהלך השנה ואנחנו רוצים להתאים את הסעיפים.

<משה גפני:>
מה משרד הבריאות קשור לעניין הזה?

<היו"ר ניסן סלומינסקי:>
זה לרקמות. עשו החלפות.

<מיכל גלברט:>
הייתה בקשה של משרד הבריאות לבנק רקמות שגם הוא אחד הפרויקטים של פורום תלם.

<משה גפני:>
לא מבין מה זה, אבל בסדר. הלאה.

<מיכל גלברט:>
זה פרויקט שמעבירים אליו.

<היו"ר ניסן סלומינסקי:>
מצד שני הוא היה צריך להשתתף באותו סכום במכביה?

<חביב קטן:>
נכון. משרד הבריאות היה צריך להשתתף במשרד הספורט. 

<משה גפני:>
במשרד הספורט? למה?

<חביב קטן:>
מתוקף החלטת ממשלה.

<משה גפני:>
הממשלה לא מעניינת אותי. למה צריך להשתתף משרד המדע במשרד התרבות והספורט? למה?

<היו"ר ניסן סלומינסקי:>
כי הממשלה הטילה את החלוקה של המכביה על המשרדים.

<חביב קטן:>
משרד הבריאות משתתף במשרד הספורט.

<משה גפני:>
מה קשור משרד הבריאות לכל הסוגיה הזאת?

<חביב קטן:>
אנחנו כמשרד מדע צריכים להעביר עבור פרויקט בנק רקמות למשרד הבריאות 300 אלף שקלים כחלק מהביצוע.

<היו"ר ניסן סלומינסקי:>
משרד הבריאות צריך להעביר 300 אלף שקלים לספורט. אז קיצרו את זה ועשו את זה ישיר.

<סתיו שפיר:>
צריך להביא את הדיון הזה לשיעורי מתמטיקה בבית ספר יסודי.

<משה גפני:>
אני לא הייתי מאשר את ההעברה הזאת.

<היו"ר ניסן סלומינסקי:>
עזוב. 

<משה גפני:>
באמת לא הייתי מאשר. זה לעשות צחוק.

<היו"ר ניסן סלומינסקי:>
סעיף אחרון, סעיף 10, ביצוע שינויים פנימיים במשרד המדע לבקשת המשרד.

<מיכל גלברט:>
לדוגמה, נפתחה השנה קרן למחקר הנדסי.

<היו"ר ניסן סלומינסקי:>
זאת אומרת, אין כאן תוספות אלא אלה רק שינויים פנימיים.

<מיכל גלברט:>
שינויים פנימיים.

<היו"ר ניסן סלומינסקי:>
מה גודל השינויים הפנימיים? סדר גודל, בסך הכול. זכותו של שר לעשות שינויים, אבל מה סדר הגודל?

<מיכל גלברט:>
זה מפה לשם ובסוף זה מסתכם באפס.

<היו"ר ניסן סלומינסקי:>
עושים נניח שינוי של 300 מיליון בכל מיני סעיפים או שזה בסך הכול שני מיליון?

<חביב קטן:>
אלה מיליונים  בודדים. סדר גודל של מיליונים בודדים.

<היו"ר ניסן סלומינסקי:>
מי בעד אישור פניות מספר 313 ו-316 תוך כדי זה שאנחנו גם מחייכים?

הצבעה

בעד –  רוב
נגד –  מיעוט
פניות מספר 313 ו-316 אושרו

<היו"ר ניסן סלומינסקי:>
הפניות אושרו.

<סתיו שפיר:>
ברגע שכולם טובעים בין המספרים, אי אפשר לדעת.

<משה גפני:>
אני מבקש הודעה.

<היו"ר ניסן סלומינסקי:>
התייעצות סיעתית?
<משה גפני:>
לא התייעצות סיעתית. הודעה.

<היו"ר ניסן סלומינסקי:>
יושב ראש ועדת המדע והספורט והבריאות.

<משה גפני:>
לא. ועדת המדע והטכנולוגיה.

<היו"ר ניסן סלומינסקי:>
לפי זה, זה גם הספורט והבריאות.

<משה גפני:>
אדוני היושב ראש, מעבר לצחוק שזה בריא וזה חשוב, יש כאן תהליך והוא תהליך רע מאוד. נראה לי שיושבים אנשים באגף התקציבים וגם במשרדי הממשלה השונים, הם יודעים את הדברים והם עושים את כל החשבונאות הזאת. הם צריכים להביא את זה לאישור הכנסת, הם צריכים להביא את זה לאישור ועדת הכספים. לפי דעתי אף אחד מאתנו – אתם אולי הבנתם, אבל אני לא הבנתי שום דבר. אני הבנתי את הפרויקטים, את חלקם אני  מכיר, ואני חושב שאסור להעביר העברה כזאת. אסור להעביר דבר כזה. שיעשו את כל הדברים ביחד, ירכזו אותם. יש כאן שלוש העברות שבמקרה זה משרד המדע שאני חושב שהוא עושה עבודה טובה. אבל אלה שלוש העברות, אחת עולה על גבי השנייה,  עם העברה שאין קשר בין האחת לשנייה. צריך רק לשנות אצלנו את מדעי המוח – כדי שמישהו מאתנו יבין מה הם עשו. אנחנו לא מצויים בתוך הפרטים. אנחנו לא נמצאים במשרדי הממשלה. הם צריכים להביא לנו את זה מסודר והם לא מביאים את זה מסודר בכוונה.

<סתיו שפיר:>
נכון מאוד.

<היו"ר ניסן סלומינסקי:>
אני לא חושב שזה בכוונה.

<סתיו שפיר:>
זה ברור. 

<משה גפני:>
לא מעבירים כך.

<היו"ר ניסן סלומינסקי:>
אתה משייך להם תחכום יתר. להערכתי זה לא תחכום יתר.

<סתיו שפיר:>
זה לא תחכום. זאת אמנות הבלגן. 

<משה גפני:>
זאת לא העברה מסודרת.

<סתיו שפיר:>
אנחנו רואים את זה בכל העברה והעברה. איפה שאין נתונים מסודרים, כך זה נראה.

<היו"ר ניסן סלומינסקי:>
כדי להגדיל את הדבר, בואו תסבירו את הפנייה הבאה.

<משה גפני:>
זאת השיטה.

<היו"ר ניסן סלומינסקי:>
פניות מספר 319 ו-320. אני מניח שגם אתם מסבירים את הפניות האלה.

<מיכל גלברט:>
כן.

<היו"ר ניסן סלומינסקי:>
זאת הפנייה המשלימה.

<מיכל גלברט:>
בדיוק. אלה סעיפים 2, 3 ו-4 בדברי ההסבר.

<משה גפני:>
עפר, מי שלא למד ליבה, לא יודע לאשר את הפניות האלה.

<עפר שלח:>
לגמרי.

<היו"ר ניסן סלומינסקי:>
ההיפך. רק הוא יודע.

<עפר שלח:>
נראה לי כמו בהגדה. לקחו חמישים מכות פה ו-250 מכות פה.

<משה גפני:>
האמת היא שזה מתאים יותר לחד גדיא.

<היו"ר ניסן סלומינסקי:>
תסבירי.

<מיכל גלברט:>
זה מה שהסברנו לגבי סעיפים 2, 3 ו-4 שזה השניים וחצי מיליון שקלים, השלושה מיליון וה-400 אלף עליהם דיברנו. 

<היו"ר ניסן סלומינסקי:>
זה מה שנשאר. 988.

<מיכל גלברט:>
כן. חשוב להגיד שלדוח הזה נשארה עוד פנייה מספר 315 שהיא העברת תקן ממשרד האוצר למשרד המדע בגין פרויקט להבה, שזה פרויקט מחשוב, מרכזי מחשבים שתופעל על ידי להבה שישבו במשרד האוצר ולפי החלטת ממשלה הפרויקט הזה הועבר לתפעול וניהול של משרד המדע בתקווה שהפרויקט הזה רק ילך, יתרחב ויצליח.

<משה גפני:>
אדוני יושב ראש הוועדה, אני מבקש, אם אתה רוצה שאני לא אצביע נגד, יכול להיות שגם אם אני אצביע נגד יהיה לך רוב, מטעם הוועדה צריך לפנות לעמיר לוי. זה לא דבר חדש. זה עכשיו הגיע לשיאים מאוד מעניינים, לעשות ממש צחוק. מי שהאזין לדיון הזה, מת מצחוק ואומר לעצמו שזאת לא כנסת אחראית. צריך לפנות אליו ולומר לו עם כל הכבוד, לעשות סדר בפניות. הפנייה היא הרבה כסף ואנחנו מאשרים. הכספים האלה לא מופיעים בתקציב המדינה. אלה דברים שאנחנו מעבירים ממקום למקום וממשרד למשרד. אי אפשר לעשות דבר כזה. מגיעות שלוש פניות ושלושת הפניות האלה הן יחד. פנייה אחת פה, פנייה אחת שם.  אני לא רוצה לתלות בהם כוונות זדון. אם זה היה משהו מתוחכם, הייתי תולה בהם כוונות זדון. הם קיוו אולי שלא נשים לב לעניין.

<עפר שלח:>
הם הביאו אותן ביחד. אין כאן קונספירציה. 

<היו"ר ניסן סלומינסקי:>
לא. הם עשו אותן ביחד.

<סתיו שפיר:>
ב-2014 צפויות עוד פניות בתחום הזה? משרד מדע-ות"ת?

<חביב קטן:>
משרד מדע-ות"ת, לא. 

<סתיו שפיר:>
בכלל. ב-2015 בתקציב, אתם אומרים שכל הדברים האלה, חוץ מהמלגות של פר"ח, הולכים להיכנס לתקציב.

<חביב קטן:>
כל הדברים שיש בהם סיכום עד שנת 2015, נכנסו לבסיס התקציב.

<היו"ר ניסן סלומינסקי:>
הוא דיבר על ה-GIF.

<משה גפני:>
התשובה היא לא.
<חביב קטן:>
ה-GIF נכנס.

<סתיו שפיר:>
שאלתי על כל ההעברות שמופיעות כאן בין העשרה, חוץ מהשינויים הפנימיים וחוץ ממלגות פר"ח.

<חביב קטן:>
כן.

<סתיו שפיר:>
כולן נמצאות בתוך התקציב?

<משה גפני:>
רק מדעי המוח יימצאו בפנים.

<חביב קטן:>
גם מדעי המוח, גם GIF, כל ההשתתפויות.

<סתיו שפיר:>
העברות כאלה לא מגיעות אלינו בשנה הבאה. אני רוצה לשמוע את התשובה ושהיא תהיה בפרוטוקול.

<מיכל גלברט:>
כן. גם פרויקט להבה תוקצב בבסיס התקציב ל-2015 בשלושים מיליון שקלים. 
<חביב קטן:>
גם GIF תוקצב. כל מה שאנחנו יודעים ש-ות"ת או אנחנו נצטרך להעביר בין המשרדים, מתוקצב מראש בבסיס התקציב.

<סתיו שפיר:>
בשנה הבאה לא יהיו לנו העברות תקציביות כאלה.

<חביב קטן:>
כאלה לא. אני לא יכול להתחייב אם תהיה תכנית חדשה.

<משה גפני:>
לא יהיו העברות כאלה בלי נדר.

<היו"ר ניסן סלומינסקי:>
הכול בלי נדר.

מי בעד אישור פניות מספר 319 ו-320?

הצבעה

בעד –  רוב
נגד –  מיעוט

נמנע - 1
פניות מספר 319 ו-320 אושרו

<היו"ר ניסן סלומינסקי:>
הפניות אושרו.

<משה גפני:>
אני נמנעתי.

<היו"ר ניסן סלומינסקי:>
אנחנו נפנה לעמיר לוי לגבי הנושא. אני רוצה לחזור ולשאול האם רפרנט תחבורה נמצא כאן. אמרו לנו שהוא במילואים. בינתיים הוא לא הגיע? לא.  אם כן, הפנייה מספר 294 לא  נדונה.

<סתיו שפיר:>
גם התקציב של הרשות הלאומית לבטיחות בדרכים כבר קוצץ עד כלות. יכול להיות שאין לו לשם מה להגיע.

<היו"ר ניסן סלומינסקי:>
הם אמרו שהוא במילואים. בכל אופן, לא דנים בפנייה הזאת.

<משה גפני:>
זה שהישיבה היום הייתה שקטה, זה סימן שאנחנו מתקרבים לבחירות?

<היו"ר ניסן סלומינסקי:>
אולי לשינוי קואליציוני. 

<עפר שלח:>
ככל הנוגע לקואליציה, הדברים מתנהלים כמו פח השמן.

<היו"ר ניסן סלומינסקי:>
משה, יכול להיות שאתם במקום ישראל ביתנו. 

<משה גפני:>
מכחיש. 

<היו"ר ניסן סלומינסקי:>
יכול להיות שאתם נכנסים במקום ישראל ביתנו או במקום הליכוד כי שניהם לא נמצאים כאן. 

אני רוצה להודיע מתי יהיו הצבעות על התקציב. אני אומר מי יהיו השרים שיופיעו בשבוע הבא.

<טמיר כהן:>
ביום שני השר בנט, שר הכלכלה. ביום שלישי השר אורבך. ביום רביעי אורי אריאל.

<היו"ר ניסן סלומינסקי:>
לקחת את כל הבית היהודי.

<משה גפני:>
אני לא מאמין למשמע אוזניי. אני לא יכול רצף כזה וריכוז כזה. לא יכול.

<היו"ר ניסן סלומינסקי:>
דרך אגב, אני רוצה לבשר שתי בשורות טובות. בשורה אחת היא ששר החינוך יופיע גם הוא. בהתחלה לא קיבלנו תשובות מהם, אבל הוא יופיע.

<סתיו שפיר:>
שר התחבורה יגיע לכאן?

<היו"ר ניסן סלומינסקי:>
כן. ודאי.

דבר נוסף אני רוצה להגיד, וזה גילוי נאות.  פנינו לשר הביטחון כי אני אמרתי למה ששר הביטחון לא יופיע כאן כדי להציג את תקציב הביטחון הכולל, לא להיכנס למה שמוצג בפרטים וכל הדברים בוועדת החוץ והביטחון. להציג את התקציב הכולל. יש הרי תקציב של משרד הביטחון, חלק זה הצבא. הצגה כוללת וגם לדבר קצת כי יהיו לנו הרבה שאלות. אמרתי לו שבכל תוספת שמגיעה לביטחון, יש כאן התנגדות וזה לא פשוט. 

<משה גפני:>
אתה חייב להביא את שר הביטחון.

<היו"ר ניסן סלומינסקי:>
לא. בדרך כלל הוא לא מגיע לוועדת הכספים.

<משה גפני:>
אנחנו ישבנו אתו.

<היו"ר ניסן סלומינסקי:>
זה חריג.

<טמיר כהן:>
אצלך זה היה לראשונה.

<היו"ר ניסן סלומינסקי:>
מי היה שר הביטחון בתקופתך?

<משה גפני:>
ברק.

<היו"ר ניסן סלומינסקי:>
בכל אופן, הוא אמר שזה רעיון טוב. אמרתי לו שאני נותן לו במה חופשית לשכנע את חברי ועדת הכספים.
תודה. הישיבה נעולה.

<הישיבה ננעלה בשעה 13:25.>
